
Konsultāciju dokumenta mērķis
Konsultāciju dokumenta mērķis ir uzzināt ieinteresēto personu viedokli par ierobežotu radiofrekvenču joslu lietošanas tiesību termiņa pagarināšanas iespējamību ierobežotās radiofrekvenču joslās 3400–3800 MHz diapazonā (turpmāk – 3600 MHz diapazons) “Latvijas Mobilais Telefons” SIA, reģistrācijas numurs: 50003050931, juridiskā adrese: Ropažu iela 6, Rīga, LV-1039, sabiedrībai ar ierobežotu atbildību “Tele2”, reģistrācijas numurs: 40003272854, juridiskā adrese: Dēļu iela 5, Rīga (turpmāk – SIA “Tele2”), un SIA “BITE Latvija”, reģistrācijas numurs: 40003742426, juridiskā adrese: Uriekstes iela 2A–24, Rīga, LV-1005.
Konsultāciju dokumenta nepieciešamība
Saskaņā ar Elektronisko sakaru likuma 45. panta otro daļu Sabiedrisko pakalpojumu regulēšanas komisija (turpmāk – Regulators) pagarina elektronisko sakaru komersantam (turpmāk – komersants) piešķirto ierobežotu radiofrekvenču joslu lietošanas tiesību termiņu.
Regulators par ierobežotas radiofrekvenču joslas lietošanas tiesību termiņa pagarināšanas kritērijiem un konkrēto ierobežotas radiofrekvenču joslas lietošanas tiesību termiņa pagarināšanu veic vismaz trīs mēnešus ilgu publisko konsultāciju.[footnoteRef:2]
Elektronisko sakaru likuma 47. panta otrajā daļā ir noteikts pienākums Regulatoram divus gadus pirms ierobežotas radiofrekvenču joslas lietošanas tiesību termiņa beigām izvērtēt ierobežotas radiofrekvenču joslas lietošanas tiesību termiņa pagarinājuma iespējamību. Ja pastāv iespējamība, ka Regulators nepagarinās ierobežotas radiofrekvenču joslas lietošanas tiesību termiņu, tas informē komersantu.
Pēc minētā izvērtējuma veikšanas Regulatoram savā tīmekļvietnē ir jāpublisko ziņojums,[footnoteRef:3] kurā tas norāda, vai pastāv iespējamība ierobežotas radiofrekvenču joslas lietošanas tiesību termiņa pagarināšanai, kā arī vēlāk, pamatojoties uz minēto izvērtējumu un atbilstoši saņemtam komersanta pieprasījumam, jāpieņem gala lēmums par konkrētās ierobežotās radiofrekvenču joslas lietošanas tiesību termiņa pagarināšanu.
Ņemot vērā iepriekš minēto, Regulators informē, ka ir piešķīris šādas ierobežotu radiofrekvenču joslu lietošanas tiesības 3600 MHz diapazonā, kuru lietošanas tiesību termiņš beigsies 2028. gada 31. decembrī:
“Latvijas Mobilais Telefons” SIA 3400–3450 MHz un 3650–3700 MHz komercdarbībai Latvijas Republikā;
SIA “Tele2” 3500–3550 MHz un 3550–3600 MHz komercdarbībai Latvijas Republikā;
SIA “BITE Latvija” 3450–3500 MHz un 3700–3750 MHz komercdarbībai Latvijas Republikā, kā arī 3600–3650 MHz komercdarbībai Rīgā.
Vienlaikus Regulators informē, ka komersants pieprasījumu par ierobežotas radiofrekvenču joslas lietošanas tiesību termiņa pagarināšanu ir tiesīgs Regulatoram iesniegt ne agrāk kā divus gadus pirms ierobežotas radiofrekvenču joslas lietošanas tiesību termiņa beigām, bet ne vēlāk kā sešus mēnešus pirms ierobežotas radiofrekvenču joslas lietošanas tiesību termiņa beigām.[footnoteRef:4]

Vispārējs ierobežotu radiofrekvenču joslu 3600 MHz diapazonā raksturojums
3600 MHz diapazons ietver stratēģiski svarīgas ierobežotas radiofrekvenču joslas, kas ir būtiskas ierobežotas joslas 5G pakalpojumu nodrošināšanai Eiropā, kurā pieļaujama līdz 400 MHz vienlaidu radiofrekvenču spektra joslas izmantošana. Minētais diapazons ir fundamentāli svarīgs, lai palielinātu mobilo sakaru tīklu kapacitāti (izrietoši ļaujot nodrošināt maksimālos un vidējos datu pārraides ātrumus), kā arī samazinātu iespējamās pārslodzes bāzes stacijās sakarā ar datu patēriņa pieaugumu. Saskaņā ar Radiofrekvenču spektra politikas grupas (turpmāk – RSPG) 2025. gada 12. februāra ziņojumā “6G attīstības stratēģiskais redzējums”[footnoteRef:5] norādīto 3600 MHz diapazons pašlaik ir galvenais vidējā diapazona radiofrekvenču spektrs, kas nodrošina ātrdarbīgus savienojumus, jo īpaši pilsētu teritorijās, kur kapacitātes pieprasījums ir visaugstākais. Tas arī nodrošina pārklājuma un kapacitātes prasību izpildi, piedāvājot nepārtrauktus radiofrekvenču spektra blokus, vēlams 80–100 MHz apjomā, kā noteikts pašreizējā Eiropas Savienības regulējumā. Kā galvenā 5G josla tā daudzviet pasaulē ir izmantota 5G pakalpojumu ieviešanas uzsākšanai.
Arī Eiropas Pasta un telesakaru administrāciju konferences (turpmāk – CEPT) 2018. gada 9. jūlija 67. ziņojumā “Par tehniskajiem nosacījumiem nākamās paaudzes (5G) spektra harmonizācijai zemes bezvadu sistēmām 3400–3800 MHz radiofrekvenču joslā”[footnoteRef:6] tika norādīts, ka ierobežotais 3600 MHz diapazons būs galvenais diapazons, jo tam ir īpaši pozitīvas īpašības, piemēram, tā radioviļņu izplatība un pieejamais joslas platums. Atbilstoši CEPT 67. ziņojumam dalībvalstīm ir jāīsteno vairāki pasākumi, tostarp jāsekmē ierobežota 3600 MHz diapazona pilnīga izmantošana un Eiropas Savienības izvirzīšanās līderpozīcijā 5G izvēršanas jomā, kā arī dalībvalstīm ir jānodrošina šā diapazona efektīva izmantošana.
Minētais nozīmē, ka Regulatoram kā elektronisko sakaru nozari regulējošai un uzraugošai iestādei savas kompetences robežās pēc iespējas jāveicina pasākumu kopums, kas nodrošinātu mobilo sakaru operatoriem iespēju 3600 MHz diapazonā izmantot vienlaidus pēc iespējas platāku radiofrekvenču spektra joslu, tādējādi panākot tās efektīvāko izmantošanu.
Ņemot vērā, ka līdz šim 3600 MHz diapazona lietošanas tiesības Latvijas Republikā vēsturiski ir piešķirtas fragmentēti[footnoteRef:7] un ar atšķirīgiem lietošanas tiesību termiņiem, pašlaik sadarbībā ar komersantiem un sektorpolitikas veidotājiem norit darbs pie šā diapazona pārkārtošanas, lai, vēlākais, līdz 2029. gada 1. decembrim nodrošinātu tā efektīvāku un racionālāku izmantošanu. Ievērojot minēto, Regulators ir sagatavojis ceļa karti[footnoteRef:8], kurā noteikts skaidrs Regulatora redzējums un informācija par pārkārtošanas ietvaros veicamajām darbībām, termiņiem, plānotajiem Regulatora lēmumiem un citiem būtiskiem aspektiem, kas saistīti ar attiecīgā diapazona pārkārtošanu. Papildus Regulators norāda, ka atkārtotās publiskās konsultācijas laikā par ceļa karti netika saņemti iebildumi, kas ļauj secināt, ka ar nozares pārstāvjiem ir panākta konceptuāla vienošanās un atbalsts 3600 MHz diapazona pārkārtošanas galvenajiem nosacījumiem.
Pagarināšanas iespējamības izvērtējums
Saskaņā ar Elektronisko sakaru likuma 45. panta trešo daļu un Noteikumu 11. punktu Regulators izvērtē ierobežotas joslas lietošanas tiesību termiņa pagarinājuma iespējamību, ņemot vērā konkurences apstākļus un nosacījumus, lai ar pieņemto lēmumu saglabātu un panāktu efektīvu konkurenci, t. sk. ierobežotas joslas resursu samērīgu sadalījumu, efektīvu izmantošanu, ietekmi uz pakalpojuma kvalitāti, vidi, kā arī labumu sabiedrības interesēm un ieguvumu galalietotājiem. Regulators arī ņem vērā, vai komersants ir ievērojis normatīvos aktus un Regulatora izdotos administratīvos aktus elektronisko sakaru nozarē, kas saistīti ar ierobežotu joslu lietošanas tiesībām, kā arī radioiekārtu lietošanas noteikumus un vai pārkāpums ir novērsts sabiedrības ar ierobežotu atbildību “Elektroniskie sakari” (turpmāk – SIA “Elektroniskie sakari”) noteiktajā termiņā.
Eiropas Parlamenta un Padomes 2020. gada 11. decembra Direktīvas (ES) 2018/1972 par Eiropas Elektronisko sakaru kodeksa izveidi (turpmāk – Kodekss) 131. apsvērums noteic, ka efektīvu radiofrekvenču spektra pārvaldību var nodrošināt, atvieglinot jau piešķirta radiofrekvenču spektra nepārtrauktu lietderīgu izmantošanu. Lai nodrošinātu juridisko noteiktību tiesību subjektiem, iespēja atjaunot lietošanas tiesības būtu izskatāma piemērotā laika sprīdī pirms attiecīgo tiesību izbeigšanās, piemēram, vismaz divus gadus pirms tiesību izbeigšanās, ja tās bijušas piešķirtas uz 15 gadiem vai uz ilgāku laiku, ja vien tiesību piešķiršanas laikā atjaunošanas iespēja netika nepārprotami izslēgta. Turklāt Kodeksa iestrādāta vispārēja nostādne, ja kompetentā iestāde nav sākusi piespiedu pasākumu par 30. pantā paredzēto lietošanas tiesību nosacījumu neievērošanu, tā piešķir lietošanas tiesību ilguma pagarinājumu, izņemot, ja tā secina, ka šāds pagarinājums neatbilstu vispārējiem kritērijiem (nepieciešamība nodrošināt attiecīgā radiofrekvenču spektra efektīvu un lietderīgu lietošanu un nepieciešamība nodrošināt neizkropļotu konkurenci).[footnoteRef:9]
Saskaņā ar Regulatora rīcībā esošo informāciju šā dokumenta sagatavošanas brīdī “Latvijas Mobilais Telefons” SIA, SIA “Tele2” un SIA “BITE Latvija” (turpmāk – operatori) ir izpildījušas tām noteiktos specifiskos lietošanas tiesību nosacījumus un ierobežotas radiofrekvenču joslas lietošanas tiesību izmantošanas nosacījumus, kā arī ir ievērojušas normatīvos aktus, Regulatora izdotos administratīvos aktus elektronisko sakaru nozarē, kas saistīti ar ierobežotu radiofrekvenču joslu lietošanas tiesībām.
Izvērtējot pastāvošos konkurences apstākļus un nosacījumus, lai ar pieņemto lēmumu saglabātu un panāktu efektīvu konkurenci, Regulators konstatē, ka šobrīd 3600 MHz diapazonā operatoriem ir piešķirtas vienlīdzīga platuma ierobežotas radiofrekvenču joslas lietošanas tiesības[footnoteRef:10] un elektronisko sakaru pakalpojumu sniegšanai 3600 MHz diapazons tiek lietots gandrīz pilnā diapazona platumā.
Regulators secina, ka 3600 MHz diapazonā nav konstatēta vērā ņemama spektra asimetrija vai uzkrāšanās kāda konkrēta operatora rīcībā, kā arī ierobežotu radiofrekvenču joslu lietošanas tiesību termiņa pagarināšana šajā diapazonā neierobežo konkurenci, bet gan veicina tās saglabāšanu un attīstību, kas savukārt dod labumu galalietotājiem, kas izmanto elektronisko sakaru pakalpojumus.
Vienlaikus Regulators ņem vērā, ka radiofrekvenču spektrs ir galvenais elements mobilo elektronisko sakaru tīklu attīstībai, savukārt konkurence mobilo elektronisko sakaru tirgū ir galvenais virzītājspēks, kas veicina ierobežotu joslu efektīvu izmantošanu, kas, savukārt, nozīmē pēc iespējas racionālāku ierobežotu resursu izmantošanu. Ja mobilo elektronisko sakaru tirgū veidosies liela radiofrekvenču spektra asimetrija, tas var radīt īpaši nevienlīdzīgu konkurētspēju un traucēt līdzvērtīgai konkurencei. Regulators vērš uzmanību uz faktu, ka 3600 MHz diapazons ir viens no pilsētvidēs efektīvākajiem diapazoniem mobilo datu pārraides pakalpojumu nodrošināšanai.
Saskaņā ar SIA “Elektroniskie sakari” tīmekļvietnē[footnoteRef:11] publicēto informāciju 2026. gada 1. jūlijā 3600 MHz diapazona lietošanai “Latvijas Mobilais Telefons” SIA ir izsniegtas 1120, SIA “Tele2” 499[footnoteRef:12] un SIA “BITE Latvija” 933 radioiekārtu lietošanas atļaujas. Minētie dati liecina, ka 3600 MHz radiofrekvenču spektrs tiek aktīvi izmantots mobilo elektronisko sakaru tīklu izvēršanai un pakalpojumu sniegšanai, kā arī norāda uz efektīvu piešķirto frekvenču resursu izmantošanu tirgū. Vienlaikus radioiekārtu lietošanas atļauju sadalījums starp komersantiem apliecina, ka visi trīs mobilo sakaru operatori izmanto tiem piešķirtās frekvenču joslas 5G tīklu izvēršanai un savstarpēji konkurē elektronisko sakaru pakalpojumu tirgū. Jāņem vērā, ka SIA “Tele2” izsniegto atļauju skaits ir salīdzinoši mazāks, kas var būt skaidrojams ar tam piešķirto 3600 MHz spektra bloku vienlaidus izvietojumu, ļaujot efektīvāk plānot radio tīkla infrastruktūru un nodrošināt nepieciešamo pārklājumu ar mazāku radioiekārtu skaitu.
Izvērtējot iepriekš minēto, Regulators secina, ka, nepagarinot konkrēto ierobežoto radiofrekvenču joslu lietošanas tiesību termiņu, operatoru galalietotāji nevarēs saņemt maksimālo labumu, ko nodrošina efektīva ierobežotu radiofrekvenču joslu izmantošana 3600 MHz diapazonā, jo tiks negatīvi ietekmēta mobilā elektronisko sakaru tīkla darbība un elektronisko sakaru pakalpojumu sniegšana. Tādējādi, tieši nepagarinot konkrēto joslu lietošanas tiesības termiņu mobilo elektronisko sakaru tirgū, var veidoties radiofrekvenču spektra resursu asimetrija, kas var radīt ierobežotu radiofrekvenču joslu nesamērīgu sadalījumu un nevienlīdzīgus konkurences apstākļus, kā arī ietekmēt pakalpojumu pieejamību galalietotājiem.
Vienlaikus Regulators vērš uzmanību, ka Elektronisko sakaru likuma 52. pants noteic, ka Ministru kabinets apstiprina nacionālo radiofrekvenču plānu, kas nosaka radiofrekvenču spektra joslu sadalījumu radiosakaru veidiem un radiosakaru sistēmu iedalījumu, radiofrekvenču spektra joslu izmantošanas vispārīgos nosacījumus, tai skaitā radiosaskarnes un koplietojama radiofrekvences piešķīruma lietošanas atļauju. Radiofrekvenču spektra joslas var izmantot tikai saskaņā ar nacionālajā radiofrekvenču plānā noteiktajiem radiosakaru veidiem un radiosakaru sistēmām.
Ministru kabineta 2023. gada 10. janvāra noteikumos Nr. 3 “Nacionālais radiofrekvenču plāns” (turpmāk – Radiofrekvenču plāns)[footnoteRef:13] ir noteikts radiofrekvenču spektra joslu sadalījums radiosakaru veidiem un iedalījums radiosakaru sistēmām, kā arī radiofrekvenču spektra joslu izmantošanas vispārīgie nosacījumi (tajā skaitā radio saskarnes un to parametri).
Saskaņā ar šobrīd spēkā esošā Radiofrekvenču plāna 2. pielikuma “Radiosaskarnes” 26. punkta “LM-3600-1” tabulas: 
1. punktu ierobežota radiofrekvenču josla 3400–3800 MHz paredzēta sauszemes mobilajam un fiksētajam radiosakaru dienestam;
11. punktu ierobežota radiofrekvenču josla 3400–3800 MHz paredzēta publisko elektronisko sakaru tīklu izveidošanai visā Latvijas Republikas teritorijā. Vienam komersantam publiskā elektronisko sakaru tīkla izveidošanai visā Latvijas Republikas teritorijā minimālais pieejamais nepārtraukta radiofrekvenču bloka platums ir 50 MHz (vēlamais 80–100 MHz). Zemes radiosakaru sistēmas jāizvēlas tādas, kuru pamatā ir vai nu sinhronizēta, vai daļēji sinhronizēta, vai nesinhronizēta tīkla darbība, un jānodrošina spektra efektīva izmantošana.
Ievērojot minēto, Regulators konstatē, ka ierobežotas radiofrekvenču joslas 3400–3800 MHz izmantošana ir noteikta visā Latvijas Republikā un Radiofrekvenču plāns šobrīd vairs neparedz reģionālu lietošanas tiesību sadalījumu.[footnoteRef:14] Minētais nozīmē, ka to ierobežoto radiofrekvenču joslu lietošanas tiesības 3600–3650 MHz, kas līdz šim bija piešķirtas SIA “BITE Latvija” izmantošanai komercdarbībai tikai Rīgā, pagarināt nav iespējams, jo Radiofrekvenču plāns to vairs nepieļauj.
Secinājumi par ierobežoto radiofrekvenču joslu lietošanas tiesību termiņa pagarināšanas iespējamību
Regulators secina, ka operatori šā dokumenta sagatavošanas brīdī:
ir izpildījuši ierobežotas radiofrekvenču joslas lietošanas tiesību izmantošanas nosacījumus un specifiskos lietošanas tiesību nosacījumus;
to darbībā nav konstatēti normatīvo aktu, Regulatora izdoto administratīvo aktu elektronisko sakaru nozarē un radioiekārtu lietošanas noteikumu pārkāpumi; 
piešķirto ierobežoto radiofrekvenču joslu lietošanas tiesības 3600 MHz diapazonā izmanto efektīvi un atbilstoši normatīvajiem aktiem.
Regulators secina, ka ierobežoto radiofrekvenču joslu lietošanas tiesību termiņa pagarināšana sekmēs konkurenci un ļaus turpināt attīstīt un nodrošināt kvalitatīvus elektronisko sakaru pakalpojumus galalietotājiem. Regulators šā ziņojuma sagatavošanas brīdī nav konstatējis tādus Elektronisko sakaru likuma 47. pantā minētus apstākļus, kas būtu par objektīvu pamatu pieņemt lēmumu par ierobežoto radiofrekvenču joslu lietošanas tiesību termiņa nepagarināšanu kādam komersantam.
Vienlaikus Regulators secina, ka saistībā ar SIA “BITE Latvija” piešķirtajām ierobežotajām radiofrekvenču joslu lietošanas tiesībām 3600–3650 MHz, kas ir piešķirtas izmantošanai komercdarbībai tikai Rīgā, tās nav iespējams pagarināt, jo tas būtu pretēji Radiofrekvenču plāna 2. pielikuma “Radiosaskarnes” 26. punkta “LM-3600-1” tabulas 11. punktam un Elektronisko sakaru likuma 52. panta otrajā daļā noteiktajam.
Ievērojot iepriekš minēto, Regulators secina, ka no 2029. gada 1. janvāra ir iespējams pagarināt šādas ierobežotu radiofrekvenču joslu lietošanas tiesības:
1.	“Latvijas Mobilais Telefons” SIA 3400–3450 MHz un 3650–3700 MHz komercdarbībai Latvijas Republikā;
1.	SIA “Tele2” 3500–3550 MHz un 3550–3600 MHz komercdarbībai Latvijas Republikā;
2.	SIA “BITE Latvija” 3450–3500 MHz un 3700–3750 MHz komercdarbībai Latvijas Republikā.
Regulators informē, ka atbilstoši ceļa kartē minētajiem nosacījumiem[footnoteRef:15] un Regulatora izstrādātajiem grozījumiem Noteikumos, par ko šobrīd norit publiskā konsultācija, minētās ierobežotās joslas pirmšķietami tiks pagarinātas līdz 2043. gada 31. decembrim, tādējādi nodrošinot visu 3600 MHz diapazonā piešķirto un pagarināmo lietošanas tiesību termiņu vienādošanu.[footnoteRef:16] Vienlaikus jāņem vērā, ka publiskā konsultācija par minēto jautājumu vēl nav beigusies.
Regulators vērš operatoru uzmanību, ka saskaņā ar izstrādāto ceļa karti un tajā norādīto operatoru plānoto izvietojumu diapazonā notiks 3600 MHz diapazona lietošanas tiesību pārkārtošana. Tas ir, komersantiem piešķirtās un pagarinātās lietošanas tiesības pārkārtošanas procesā tiks aizstātas ar citām lietošanas tiesībām 3600 MHz diapazonā, lai nodrošinātu 130 MHz vienlaidu joslu katram komersantam.
Vienlaikus, ievērojot Elektronisko sakaru likuma 47. panta otrajā daļā noteikto pienākumu, Regulators informē SIA “BITE Latvija”, ka netiks pagarinātas tai piešķirtās ierobežotās radiofrekvenču joslas 3600–3650 MHz lietošanas tiesības izmantošanai komercdarbībai Rīgā.
Papildus Regulators vērš uzmanību, ka tā mērķis ir veicināt vienlīdzīgu konkurenci starp operatoriem, kā arī pēc iespējas efektīvāku 3600 MHz diapazona izmantošanu. Ievērojot minēto un atbilstoši izstrādātajai ceļa kartei[footnoteRef:17] Regulators ir paredzējis risinājumus, kas nodrošinās iespēju katram mobilo sakaru operatoram iegūt nepieciešamo trūkstošo ierobežotas joslas lietošanas tiesību apjomu 3600 MHz diapazonā, tādējādi radot priekšnoteikumus tam, ka turpmāk katra operatora rīcībā Latvijas Republikā būs vienāds ierobežoto joslu lietošanas tiesību apjoms 3600 MHz diapazonā – 130 MHz. Regulators šajā dokumentā neatreferēs ceļa kartē norādīto un aicina ieinteresētās personas minētos dokumentus aplūkot kopsakarā.
Noslēguma jautājumi
Lai Regulators varētu lemt par ierobežotu radiofrekvenču joslu lietošanas tiesību termiņa pagarināšanu, operatoriem atbilstoši Elektronisko sakaru likuma 47. panta pirmajai daļai un Noteikumu 13. punktam jāiesniedz pieprasījums ierobežotas radiofrekvenču joslas lietošanas tiesību termiņa pagarināšanai ne agrāk kā divus gadus pirms ierobežotas radiofrekvenču joslas lietošanas tiesību termiņa beigām, bet ne vēlāk kā sešus mēnešus pirms ierobežotas radiofrekvenču joslas lietošanas tiesību termiņa beigām.
Saskaņā ar Elektronisko sakaru likuma 47. panta trešās daļas 3. punktu Regulators var atteikt ierobežotas radiofrekvenču joslas lietošanas tiesību termiņa pagarināšanu, lai gan tas nav informējis par atteikuma iespējamību, ja pastāv vismaz viens no šādiem nosacījumiem:
nacionālajā radiofrekvenču plānā noteikts ierobežojums ierobežotas radiofrekvenču joslas izmantošanai;
nav izpildīti ierobežotas radiofrekvenču joslas lietošanas tiesību izmantošanas nosacījumi un specifiskie lietošanas tiesību nosacījumi;
pastāv konkurences kropļošanas iespējas.
Ņemot vērā minēto, Regulators vērš uzmanību, ja brīdī, kad tiks saņemts pieprasījums no operatoriem par tiem piešķirto konkrēto ierobežoto radiofrekvenču joslas lietošanas tiesību termiņa pagarināšanu, faktiskie apstākļi būs būtiski mainījušies (piemēram, tiks konstatēti normatīvo aktu pārkāpumi, kas saistīti ar ierobežotu joslu lietošanas tiesībām, nebūs izpildīti specifiskie lietošanas tiesību nosacījumi u. c. apstākļi, kas liegs pieņemt lēmumu par joslu lietošanas tiesību pagarināšanu), Regulators rīkos atkārtotu publisko konsultāciju, vai būs tiesīgs lemt par piešķirto ierobežotas radiofrekvenču joslas lietošanas tiesību nepagarināšanu.
[bookmark: _Toc234929813]Papildu informācija
Priekšlikumus un komentārus par konsultāciju dokumentu Regulators lūdz iesniegt rakstveidā, nosūtot tos uz Regulatora oficiālo elektronisko adresi (e-adresi) vai elektroniskā pasta adresi sprk@sprk.gov.lv, līdz 2026. gada 22. oktobrim.
Lai sniegtos viedokļus varētu publiskot pilnā apjomā, Regulators lūdz izteiktajos viedokļos neietvert ierobežotas pieejamības informāciju. Iesniedzot ierobežotas pieejamības informāciju, Regulators lūdz to norādīt, kā arī pamatot šāda statusa noteikšanu.

